Søndag formiddag kjøpte Sunniva Hassel Berger en slush hos en Narvesen-kiosk i Trondheim. Smaken var slett ikke som hun er vant til når hun drikker den iskalde, blå drikken.

– Det smakte sprit, forteller Sunniva.

SMAKTE IKKE SOM SLUSH: Sunniva kjøpte en blå slush som dette. (Illustrasjon)

Etter et kvarters tid begynte hun å føle seg dårlig.

– Jeg ble nummen i munnen og måtte kaste opp, forteller hun.

Så ikke at det var vaskemiddel

– Vi beklager hendelsen på det sterkeste, og kommer til å gjennomgå våre rutiner for å sikre at dette ikke skjer igjen, sier HR- og kommunikasjonsdirektør, Marit Sælid Johannessen, hos Reitan Convenience Norway.

BLANDET VASKEMIDDEL I SLUSH: Den blå væsken ble tømt oppi slush-maskina. Den ansatte trodde det var noe annet.

– Produktet som ved en feiltakelse ble brukt som tilsetning i slushen, gir heldigvis ingen alvorlige helseskader. Vi er glade for at det nå går bra med jenta, sier hun.

Etter det NRK kjenner til var det tomt for slush i butikken. En av de ansatte fant en annen dunk på bakrommet ved vaskemaskinen. Han så ikke at dette var oppvask tørremiddel og blandet det i slushmaskinen.

Ubehagelig opplevelse

Sunniva og venninnen Alva (16) skulle begge være med på konsert med Ten Sing koret og stakk bare innom Narvesen i Trondheim for å handle.

Bare Sunniva kjøpte slush.

RIKTIG SLUSH-BLANDING: Dette brukes for å lage slush.

Alva sier at hun synes det var en veldig ubehagelig opplevelse. Særlig før de fant ut at dette ikke var veldig akutt giftig.

– Jeg ble veldig stressa da jeg skjønte at det var vaskemiddel i drikken. Det kunne ha vært noe giftig, sier Sunniva.

Hos Giftinformasjonen fikk de et råd om å drikke melk. Det hjalp.

– Jeg ble i bedre form og klarte å gjennomføre konserten, sier Sunniva Hassel Berger.